  Виталий Пронин Пунэмен улонлы пум Тӥ тодӥськоды: пунэмен тыриськонъёсты ӧвӧл. Но тӥ доры но судъя приставъёс вуыны быгатозы. Малы? Малэсь кышкано?Судъя приставъёс дорады вуозы, тыриськонъёсты вань ке. Шуом, штрафъёсты, вытъёсты. Солэсь азьвыл суд решение кутэ: тӥ кинлы ке маке тырыны кулэ. Суд озьы шуэ бере, озьыен, одно тыриськоно. Пумит луиды яке коньдонды ӧвӧл ке, суд быгатэ ваньбурдылэсь оглюкетсэ арест улэ кыскыны.Пунэмез берыктонэн ачиз судья уг выры. Со понна Юстицияя министерство бордын ужало нимысьтыз адямиос - судъя приставъёс. Приставъёс ик быгато ваньбурез, коньдонэз арестовать карыны,  банкъёсысь счётэз кынтыны. Соослэн косэмзыя ик кунгож сьӧры потон сюресты ворсаськыны быгатоз, кунсьӧр паспорт басьтытэк кылёды. Со гинэ ӧвӧл, ваньбурдэс вузаны, кузьманы уд быгатэ.Но укыр кышкатсконо ӧвӧл. Угось приставъёс соку ик уг лыкто. Умойтэм югдур кылдэ шуыса, соос нырысь гожтэт келялозы яке жингыртозы.Приставъёс - со террористъёс но, рейдеръёс но ӧвӧл. Ас ужзэс лэсьтӥсь чиновникъёс.  Азязы сылӥсь ужпум - судлэсь решенизэ быдэстон. Ӵемысь со понна соос адямиез кужмысь кароно луо.Тани Можга ёросысь Светлана Попова ӝыны ар пала дасяськиз Франциысь тодмоез доры. Кема витем нунал вуиз. Нылаш адӟиз ни кадь Эйфель башняез, Париж ульчаосты, но… Аэропортысен пограничник сое пӧсьвуаз, пунэмен тыриськонъёсыныды сэрен, пе, тӥледлы кунгож сьӧры потыны лэземын ӧвӧл… Кыӵе пунэмъёс? Мар понна? А-а, бен-бен, сюрес вылын ветлон правилоосты тӥямез понна вал кадь кыӵе ке тыриськонъёсыз. Но сокем бадӟымесь ӧвӧл кадь…Калык ӵемысь малпа: кунгож сьӧры потыны уз лэзе, пунэмъёс 10 сюрс манетлэсь трос люкаськемын ке. Но зэмзэ ке, та лыдпус нокытын гожтымтэ. Соин ик сюрестэс пытсаны быгатозы пичигес пунэм понна но.  Ма кароно? Шуом, дорады вуизы судъя приставъёс. Эн куалектэ. Дыртытэк юалляське: кыӵе ужпумъя вуизы. Умой-умой чаклалэ удостоверенизэс. Вань документъёсты рос-прос учке, валантэм интыоссэ валэктыны куре. Кыӵе ке юанъя пристав тӥледлы умой-умой валэктон сётыны уг быгаты ке, курелэ кивалтӥсезлэсь телефонзэ. Уведомление басьтӥды шуыса кинюртэмдэс пуктоно ке, нош ик эн дыртэ. Уведомлениез сак лыдӟе, ваньзэ валамды но ваньмыныз соглаш луэмды бере гинэ кинюртэмдэс пуктэ.Луылэ озьы но: тӥ доры приставъёс лыктӥзы, нош тӥ со пунэмъёстэс тыриды ни, шуом,  http://gosuslugi.ru  портал яке банк пыр. Соин ик возьматэ квитанцидэс.Номырысь но, ноку но приставъёслы эн сётъялэ коньдон. Долгды зэмзэ но вань ке, тӥ сое тырыны кулэ яке банк пыр, яке http://gosuslugi.ru  портал пыр. Россия Федерациысь Уголовной кодекслэн 291 номеро статьяезъя взятка понна тӥледыз 2 арлы пытсэт сьӧры келяны быгатозы. Мукет ласянь, приставлы взятка сётэмдылэн нокыӵе толыкез уз луы, судъя акт озьы ик тӥ вылын кылёз ук.Приставъёс ваньбурдэс, коньдондэс арест улэ кыскыны быгато, но та сярысь соос нимысьтыз официальной документ - акт - лэсьто. Огшоры дорады лыктыса, мае ке басьтыны приставъёс уг быгато.  Адӟеме уг пот! Дорысьтыды приставъёсты адӟемды уг ке поты, кун азьын пунэмъёстэс чакласа возе. Со понна нимысьтыз сайтъёс вань: http://gosuslugi.ru  (выль версиез http://beta.gosuslugi.ru )Пунэмъёсты сярысь тодон понна та сайтъёсын пусйиськыны кулэ. Паспортысь иворез гинэ гожтоно, нокытчы нимысьтыз ветлонэз ӧвӧл. Тыронъёсты вань ке, нырысь ик берыктэ сыӵе пунэмъёстэс, кудъёсызлэн вакытсы ортчемын. Сое тӥ вылысь куштӥзы ке - пениостэс.Вань на эшшо капчигес амал. Госуслугаос приложениез телефонады пуктоно, отчы асьтэ даннойёстэс гожъяно. Соку, кыӵе ке ӝегатэм пунэмъёсты кылдӥзы ке, телефонады ивортон вуоз. Озьы тыриськонды сярысь дыраз тододы.Сак луэ! Госуслугаослэн официальной приложенизы - http://beta.gosuslugi.ru/information/mobile.Интернетын ГИБДД-лэсь штрафъёссэ, вытъёсты тырыны юрттӥсь приложениос трос. Уноез соос пичи но герӟаськымтэ государствоен, кыӵе ке ведомствоен. Вань сыӵеосыз но: штрафъёсты кутӥськом, шуо, нош коньдонэз асьсэлы капырто.МВД-лы но, казначействолы но, судлы но тӥляд квартирады, машинады кулэ ӧвӧл. Тӥлесьтыд ваньбурдэс вузаны секыт, солэн дуныз усе, угось аукционэн вырисьёслы но приставъёслы уждун тыроно. Соин ик государстволы но умойгес, тӥ пунэмъёстэс дыраз тыриды ке http://gosuslugi.ru портал пыр.Пунэмъёстэс укыр кема тырыны выриды ке, приставъёс вӧзаз штраф но лякыны быгатозы на. Озьы, шуом, туннэ тыриськонды 3 сюрс манет ке, ӝыны ар ортчыса, со 10 сюрсозь вуыны быгатоз. Тӥледлы сыӵе йыр висён кулэ шат?Сергей Захаров Туспуктӥз А. Горбунов    Теги: дэмланъёс  